**Na temelju članka 38. stavka 2. Zakona o kazalištima i članka 18. podstavka 13. Statuta Gradskog kazališta mladih, ravnatelj Gradskog kazališta mladih nakon provedenog savjetovanja sa sindikalnom povjerenicom u ulozi radničkog vijeća i uz prethodnu suglasnost Kazališnog vijeća Gradskog kazališta mladih, na svojoj 40. sjednici održanoj dana 29. srpnja 2025. donosi**

**PRAVILNIK O REVIZIJI UMJETNIČKOG DJELOVANJA I DOPRINOSA KAZALIŠNIH UMJETNIKA**

1. OPĆE ODREDBE

**Članak 1.**

Ovim se pravilnikom određuju kriteriji za reviziju umjetničkog djelovanja i doprinosa kazališnih umjetnika, kao i sastav, način rada i zadaće stručnog tijela za provedbu revizije umjetničkog djelovanja i doprinosa kazališnih umjetnika zaposlenih u Gradskom kazalištu mladih (u nastavku: Kazalište).

**Članak 2.**

Izrazi koji se koriste u Pravilniku, a imaju rodno značenje, koriste se neutralno i odnose se jednako na muški i ženski rod.

**Članak 3.**

Revizija umjetničkog djelovanja i doprinosa kazališnih umjetnika provodi se s ciljem utvrđivanja sposobnosti kazališnih umjetnika da i dalje umjetnički djeluju i doprinose.

1. OBVEZA PROVOĐENJA REVIZIJE

**Članak 4.**

Revizija umjetničkog djelovanja i doprinosa provodi se svake četiri godine za kazališne umjetnike koji s Kazalištem imaju sklopljen ugovor o radu na neodređeno vrijeme, kako bi se utvrdilo jesu li i dalje sposobni umjetnički djelovati i doprinositi.

Reviziji ne podliježu kazališni umjetnici koji redovito sudjeluju u provedbi predviđenog repertoarnog plana sukladno ugovoru o radu.

Smatra se da kazališni umjetnik redovito sudjeluje u provedbi predviđenog repertoarnog plana ako ostvari najmanje 15 izvedbi u premijernim i repriznim predstavama po sezoni, odnosno kumulativno 60 izvedbi u četiri sezone (glumci), odnosno ako kreira svjetlo (majstor rasvjete), odnosno ton (majstor tona) u najmanje dvije premijere po sezoni, odnosno kumulativno osam kreacija svjetla odnosno tona u četiri sezone.

Kazališni umjetnik gubi pravo na izuzeće od revizije ako je u promatranom revizijskom razdoblju imao više od dva pisana, službeno evidentirana prigovora autorskog tima predstave na svoj rad.

1. STRUČNO TIJELO

**Članak 5.**

Reviziju provodi revizijsko povjerenstvo - stručno tijelo koje imenuje ravnatelj za svako pojedinačno revizijsko razdoblje.

Revizijsko povjerenstvo sastoji se od tri člana iz redova kazališnih umjetnika nad kojima se ne provodi revizija umjetničkog djelovanja i doprinosa za predmetno razdoblje.

**Članak 6.**

Revizijsko povjerenstvo svoj rad obavlja na sjednicama.

Zadaća revizijskog povjerenstva je utvrditi sposobnost kazališnog umjetnika da i dalje umjetnički djeluje i doprinosi.

O obavljenoj reviziji umjetničkog djelovanja i doprinosa kazališnog umjetnika revizijsko povjerenstvo sastavlja izvještaj te daje mišljenje o sposobnosti kazališnog umjetnika da i dalje umjetnički djeluje i doprinosi.

1. KRITERIJI

**Članak 7.**

Pri procjeni sposobnosti umjetničkog djelovanja i doprinosa kazališnog umjetnika, revizijsko povjerenstvo dužno je voditi se sljedećim kriterijima:

* kontinuitet sudjelovanja kazališnog umjetnika u provedbi programa Kazališta
* kvaliteta umjetničkog djelovanja
* ostvarene strukovne nominacije i nagrade
* evidentirano neargumentirano odbijanje uloga/zadataka
* broj pisanih, službeno evidentiranih prigovora autorskog i izvođačkog tima predstave na rad kazališnog umjetnika
* pisane opomene zbog kršenja obveza iz ugovora o radu.

**Članak 8.**

Četverogodišnje razdoblje za koje se provodi revizija umjetničkog djelovanja i doprinosa kazališnih umjetnika započinje od sezone 2025./2026.

1. ZAVRŠNE ODREDBE

**Članak 9.**

Pravilnik o reviziji umjetničkog djelovanja i doprinosa kazališnih umjetnika stupa na snagu u roku od osam dana od dana objave na oglasnoj ploči Kazališta.

Klasa: 612-03/25-01/265

Urbroj: 2181-110-25-1

Split, 29. srpnja 2025.

PREDSJEDNIK KAZALIŠNOG VIJEĆA:

Siniša Novković

Da je Pravilnik o reviziji umjetničkog djelovanja i doprinosa kazališnih umjetnika objavljen na oglasnoj ploči Gradskog kazališta mladih \_\_\_\_\_\_\_\_\_\_\_\_\_\_\_\_\_\_\_\_\_\_\_ te da je stupio na snagu \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, svojim potpisom potvrđuje:

RAVNATELJ:

dr. sc. Ivo Perkušić